Senat qo'mitasi O'zbekistonga harbiy yordam berishga rozi, lekin palata hali ovoz bermadi
Kongress cheklovlariga istisno tarzida O'zbekistonga harbiy yordam ko'rsatish taklifini respublikachi senator Lindzi Grexem olg'a surgan
Gap bu yerda O’zbekistonga harbiy ko’mak berish haqida ketmoqda. Obama ma’muriyati Afg’oniston bo’yicha hamkor bu davlat iltimosini qondirmoqchi. Aynan qanday iltimos degan savolga Amerika rasmiylari qisqa qilib, chegara xavfsizligi va zobitlar malakasini oshirish bobida ko'mak deya javob beradi. Qo’shma Shtatlar qonunchilik organi uzoq yillardan beri O’zbekiston bilan aloqalarni, ayniqsa harbiy hamkorlikni cheklab keladi. Buning asosiy sababi - O’zbekistonda inson huquqlari bilan bog’liq ahvol og’ir ekani va Amerika bergan yordam repressiv tuzum tomonidan fuqarolarga qarshi ishlatilishi mumkinligida. Senatning Davlat xarajatlari bo’yicha qo’mitasi, yuqorida ta’kidlaganimizdek, bu iltimosni qondirishga qaror qilgan. Janubiy Karolina shtatidan saylangan senator Lindzi Grexem bu taklifni olg'a surmoqda. U yaqinda Toshkentga safar qilgan edi. Aytish joiz, prezident Barak Obama O'zbekiston rahbari Islom Karimov bilan hali biror marta ko'rishmagan. AQSh Davlat kotibasi Xillari Klinton 2010-yilning dekabrida Toshkentga safar qilib, Karimov bilan muloqotda bo'lganida huquq va erkinlik masalasini ko'targan. Inson huquqlari tashkilotlari O’zbekistonda vaziyat yaxshilanmay turib nima uchun hamkorlik oshirilmoqda va yordam taklif qilinayapti, deya Obama ma’muriyati va Senatni tanqid ostiga olmoqda. Norozilik shu qadar kuchliki, faollar Amerika axborot vositalariga chiqib, ommani ogohlikka undamoqda. Nafaqat Amerikada asoslangan tashkilotlar, balki Yevropadan turib ahvolni kuzatayotgan huquq himoyachilari ham xavotirda. "Amerika o’zining pragmatik siyosatini davomli tarzda isbotlab kelmoqda",- deydi Umid Niyozova, huquq himoyachisi, O’zbekiston-Germaniya Forumi rahbari. "Afg’onistonga yuk yetkazish O’zbekistondagi inson huquqlari bilan bog’liq vaziyatdan ustun turadi. Ramziy sanksiyalar yoki bunday sanksiyalarning bekor qilinishi O’zbekistondagi inson huquqlari bilan bog’liq vaziyatga biror ta’sir ko’rsatadi deb o’ylamayman. Amerika yordam ko’rsatadimi-yo’qmi, O’zbekiston tanqidlarni eshitishga va ularga mutlaqo e’tibor bermaslikka o’rganib qoldi", - deydi u. Hozirgacha O’zbekistonga qo’yilgan cheklovlar biror natija bermadi, deydi u. 2005 yilda Andijonda yuz bergan qonli voqealar ketidan Yevropa Ittifoqi Karimov ma’muriyatiga nisbatan sanksiyalar joriy etgan edi. Biroq blok keyinchalik ularni bekor qildi. O’zbekiston bilan hamkorlik va muloqot orqali inson huquqlari va demokratiyani targ’ib qilamiz degan qarorga kelindi. Bu tashabbus boshida Germaniya turdi. "Germaniya inson huquqlari bilan bog’liq vaziyatni sanksiyalar yoki tanqid bilan emas, muzokaralar orqali yaxshilash kerak deb keladi. Lekin hozirgacha buning samarasini ko’rmadik", - deydi Umida Niyozova. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan. Malik Mansur Toshkent Davlat Universitetini (hozirda O'zbekiston Milliy Universiteti) bitirgan. Professional jurnalist. Bu sohada 1990-yilardan beri ishlab keladi. O'zbekistonda qator nashrlarda faoliyat yuritgan. "Amerika Ovozi bilan 2002-yildan buyon hamkorlik qilib keladi. Vatandagi siyosat, iqtisod va ijtimoiy hayotni yoritadi.